Deoba laní Pascua,
Jesús yube chiba bisía ura atti edee yies lo yu-ni qui esíne atta do Tata gueha.
Attiba ucanie gue ca benni guee seꞌe yies lo yu-ni nna aníaba ucanie gue ca biꞌiniha axta atti bisía sá uttie.
Atti chi do Jesús len ca biꞌini rudheti ca tisa ruleꞌe go rse nna nu xxegüiha nna chila uxí yiena Judas Iscariote xiꞌini Simón,
qui utena Benniha las ná ca nu utticane.
Jesús yube,
iyába chi bete Tata gueha las nee,
atta do Bennihaba biríe dee yies lo yu-ni lhe níaguaba esíne lhe.
Lee nna udulíttebe utúe lari nucueha,
bedaxxuttebe attu lari bexxica lheꞌe.
Atti utaꞌattebe inda lheꞌe ttu xiga xeni,
nianna udulottebe utíe niꞌa ca biꞌini rudheti ca tisa ruleꞌe.
Leni lari xica lheꞌe Benniha nna rodibisie niꞌa ca biꞌiniha.
Atti die quie niꞌa Simón biꞌini láguaba Pedro nna biꞌiniha nna ráttebabi:
—¿Si lu quilu niꞌaya,
Benni bananie neti?
Jesús becabie re biꞌiniha:
—Nnanna nna läga radú lelu nu runia-ni,
lenla nna guasadúba lelu.
Pedro nna rábi Benniha:
—¡Locachirba ugüelha lu quilu niꞌaya!
Jesús becabie re:
—Gansi bittuba quia niꞌalu nna läga acalu benni quia.
Simón biꞌini láguaba Pedro nna rábi Benniha:
—Ganna anía nna xa Benni bananie neti,
bittu sunru ca niꞌaya-ni quilu,
quíguabalu iquia lhe ca náya lhe.
Jesús becabie re:
—Ttu benni chiba udina,
lägabi reasin nua gadina attu libe.
A suna niꞌaba nua eyari,
cumu itúba nua chi anca nari.
Lebiꞌi nna chiba ancale nari lo Tata Do Iyyabaaha,
masquiba lä iyále.
Lee nna yube nuxcan nua utecane las ná ca nu utticane,
larcala re:
“Läga iyále chi ancale nari.”
Dequide utíe niꞌa ca biꞌiniha nna beocuttebe lari rucueha atti bedottebe roꞌo mexaha,
nianna ráttebe ca biꞌiniha:
—¿Si guadú lele bi diale nu benia-na?
Lebiꞌi nna rále neti anca Benni ruleꞌenie le,
Benni bananie le lhe.
Gualíbinle,
cumu unnuhaba anca.
Ganna anía nna neti ancala Benni bananie le lhe Benni ruleꞌenie le lhe nianna utía niꞌale,
anáguaba lebiꞌi nna labíaba quii niꞌa loesle.
Neti nna chi beleꞌa gaxasná unle qui aníachu nna lebiꞌi nna unle atti benia len lebiꞌi.
Neti nna gualíbatia ria le,
ni ttu benni reni sina bittu ancana nu ra xxeniru leni atti Benni bananie na,
niguaba ttu benni rácana mandadu lhe läga anca nua nu raru xxeni leni atti benni ridhelhe na gaxa tsiana.
Lebiꞌi ca benni chi yu unní,
carbárule gansi udole tisa unle na.